Predstavnici opozicije saglasili su se da su Srbiji, pre svega, potrebni slobodni mediji i pravedni izbori. Najavljuju da će ubrzo početi i sa konkretnim akcijama, ali ne otkrivaju kakvim. Jedan od lidera Saveza za Srbiju, Borko Stefanović za N1 kaže da će borba protiv režima Aleksandra Vučića biti teža od borbe protiv režima Slobodana Miloševića.

Izvor: N1

Iako će redovni izbori biti za dve godine predsednik Srbije Aleksandar Vučić već zna rezultate. Rezultate ne proriče samo za izbore 2020. godine već i za nekoliko narednih ciklusa, i ubeđen je da će pobeđivati njegova stranka, a ne opozicija.

“Neće da doobiju izbore 2020, 2024. neće, a sad 2028. šta će da bude još ne mogu da vam predvidim, ali moći ću za dve godine i to da vam kažem”, poručio je Vučić u četvrtak u Kraljevu.

Izvor: N1

Upravo zbog takve situacije opozicija upozorava da su Srbiji neophodni fer i slobodni izbori, ali i mediji, kaže predsednik Levice Srbije Borko Stefanović.

“Situacija je vrlo jasna - oni žele da naprave zemlju u kojoj jedan čovek odlučuje o svemu, u kojoj su institucije u unutrašnjem džepu preskupog naprednjačkog sakoa, i žele da stvore medijsku sliku gde postoji samo jedno mišljenje”, ocenio je Stefanović.

Izvor: N1

Predsednik DSS-a Miloš Jovanović pita kako je moguće da je vlast stvorila zemlju u kojoj učestvuje u rastakanju države, osiromašenju građana i sistemskoj korupciji, a da to ne nailazi na osudu kod birača.

“Mi i dan danas nemamo raspravu ni o ekonomskom modelu razvoja, niti o evropskom putu, a kamoli istinsku raspravu o Kosovu i Metohiji – o tome gde smo kao narod i kuda dalje kao narod i kao država. Tako je zato što se, između ostalog, većina štampanih medija, a skoro svi, da ne kažem svi elektronski mediji sa nacionalnom frekvencijom su se pretvorili u propagandne servise vladajućeg režima”, istakao je Jovanović.

Savez za Srbiju planira akcije, ali Borko Stefanović još ne otkriva šta će konkretno raditi kako bi ispunili ono oko čega se okupila gotovo cela opozicija.

“Naši potezi biće drugačiji, biće nekonvencionalni, i biće takvi da će režim morati da odgovori na to”, najvavljuje Stefanović uz ocenu da će opoziciji danas biti teže nego 90-ih.

“Zato što su 90-ih postojali lokalni slobodni mediji, i postojale su tri-četiri slobodne dnevne novine, i čak nekoliko televizija. Kad kažem slobodnih, ne mislim opozicionih, nego mediji u kojima je bilo moguće čuti i drugu stranu”, podsetio je lider Levice Srbije.

Izvor: N1

Jednake političke šanse i prava su osnov demokratskog društva, ali i oslobađanje od straha, poruka je profesora Fakulteta političkih nauka Zorana Stojiljkovića.

“Moram da budem oslobođen od straha, da budem dovoljno informisan i da to radim u sigurnim i bezbednim uslovima, da obrazujem svoju volju, i da mogu da biram nekoga sa imenom i prezimenom. Moguće je zadržati personalizovani proporcionalni sistem, da se recimo na nivou Beograda preračunavaju rezultati proporcionalno, a ovde kod mene na Dušanovcu da ja glasam za nekog sa imenom i prezimenom, i da mogu da biram”, poručuje Stojiljković.

Da bi opozicija proverila da li građani podržavaju njene prve zajedničke ideje neće morati da čeka izbore 2020. godine za koje je predsednik rezultate već saopštio. Saznaće to već na lokalnim izborima u Lučanima.